钦定古今图书集成/明伦汇编/官常典/第799卷 > 宋景
## 钦定古今图书集成/明伦汇编/官常典/第799卷 > 宋景

按《明外史》本传：“景字以贤，奉新人。弘治末进士，知睢
州。约己爱民，以廉辨称。正德五年，入为河南道御史。
故事，知州无改御史者，刘瑾创之也。瑾诛，景引疾去。
家居七年，提学佥事田汝籽荐起之，景亦不赴。嘉靖
三年，以巡抚盛应期荐，补浙江佥事。甫数月，闻母病，
复弃官归。母卒，哀毁，绝勺水者五日。服除，进山西副”
使。汾州介休饥，民聚为盗，杀守御指挥，势寝盛。景率
兵讨捕，树帜军中。下令曰：“民被胁者，赴此即贳死。”贼
望见，咸投戈归命。乃擒其魁斩之，抚其馀党，一境以
安。预平青羊山贼。及改潞州为府，设平顺县，景经理
之，绩为多。四迁山西左布政使。太原地瘠赋繁，民多
逃徙。所遗田赋皆责之见户。景请召人佃种而轻其
赋，且定九则派征，民赖其利。再迁南京右副都御史，
总督粮储。召为左副都御史。迁刑部左侍郎，历南京
吏、工二部尚书。改兵部，参赞机务。奏裁守备参随私
人，免马快船帮役，汰革冗费，省公私钱六十馀万。二
十五年入代周用为左都御史。景练达国体，而志行
刚方，不通私请，以人望召用，缙绅倚之为重。会计吏
景，尽心简别。以劳致疾卒。赠太子少保、吏部尚书，谥
“庄靖。”